
    R E P U B L I K A   H R V A T S K A

R J E Š E N J E
	
Visoki prekršajni sud Republike Hrvatske u vijeću sastavljenom od sudaca ovog suda: Karmen Novak-Hrgović kao predsjednice vijeća, te Davorka Kučana i Renate Popović, kao članova vijeća, uz sudjelovanje više sudske savjetnice Marcele Soljačić-Prester, kao zapisničarke, u prekršajnom predmetu protiv okrivljenika Tomislava Zoričića, zbog prekršaja iz članka 289. stavka 4. Zakona o sigurnosti prometa na cestama („Narodne novine“, broj: 67/08, 48/10, 74/11, 80/13, 158/13, 92/14, 64/15, 89/15, 108/17, 70/19, 42/20, 85/22 i 114/22), podnijetoj putem branitelja Gorana Devrnje, odvjetnika iz Zagreba, protiv presude Općinskog suda u Slavonskom brodu, Stalne službe u Novoj Gradiški, od 23. siječnja 2025., poslovni broj: Pp-311/2023-14, na sjednici vijeća održanoj  22. travnja 2026. 

r i j e š i o    j  e :

Prihvaćanjem žalbe okrivljenika Tomislava Zoričića, ukida se pobijana presuda i predmet vraća prvostupanjskom sudu na ponovno suđenje.
          
  Obrazloženje

	1. Pobijanom presudom okrivljenik je proglašen krivim i kažnjen  novčanom kaznom u iznosu od 1.328,00 eura zbog prekršaja iz članka 289. stavka 4. Zakona o sigurnosti prometa na cestama, činjenično opisanog u izreci.

	2. Na temelju članka 58. Prekršajnog zakona, okrivljeniku je izrečena zaštitna mjera zabrane upravljanja motornim vozilima B kategorije u trajanju od 3 mjeseca.

3. Istom presudom okrivljenik je obvezan na naknadu paušalnih troškova prekršajnog postupka u iznosu od 30,00 eura.

4. Protiv pobijane presude okrivljenik je pravodobno putem branitelja podnio žalbu zbog bitne povrede odredaba prekršajnog postupka, pogrešno i nepotpuno utvrđenog činjenog stanja, pogrešne primjene materijalnog prava, te zbog odluke o prekršajnopravnim sankcijama. 

5. Žalitelj predlaže da se iz razloga navedenih u žalbi ista prihvati.
 
6. Žalba okrivljenika je osnovana.
          7. Rješavajući predmet te ispitujući prvostupanjsku presudu u smislu odredbe članka 202. stavka 1. Prekršajnog zakona („Narodne novine“, broj: 107/07, 39/13, 157/13, 110/15, 70/17, 118/18 i 14/22) uz ocjenu navoda žalbe, vijeće Visokog prekršajnog suda Republike Hrvatske, ispitivalo je pobijanu presudu iz osnova i razloga iz kojih se ista pobija žalbom, a po službenoj dužnosti ispitalo je jesu li presudom počinjene bitne povrede odredaba prekršajnog postupka iz članka 195. stavka 1. točaka 6., 7., 9. i 10. tog Zakona, jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona, te je ovaj sud našao da su u provedenom postupku počinjene bitne povrede postupka iz članka 195. stavka 2. Prekršajnog zakona i iz članka 195. stavka 1. točke 3. cit Zakona, koje povrede okrivljenik nije pravno označio u žalbi, ali iz sadržaja žalbe proizlazi da ukazuje na iste.

8. Naime, prvostupanjski sud je dovršio postupak na zapisniku 20. prosinca 2024., o izvanraspravnom ispitivanju svjedoka, policijskog službenika Ivana Kulaša, koji je pristupio nepozvan navedenog dana za koji nije bilo niti zakazano ročište, dakle bez ikakvog zakazivanja ročišta, čime je okrivljeniku onemogućio postavljanje pitanja svjedoku, a što je moglo utjecati na zakonitost pobijane presude, odnosno ovakvim postupanjem suda počinjena je povreda prava obrane, kako to osnovano u žalbi ističe okrivljenik.

8.1. Iako sudac nije naznačio na navedenom zapisniku da se radi o izvanraspravnom ispitivanju svjedoka, evidentno je, s obzirom na činjenicu da je isti pristupio nepozvan spomenutog datuma za koji ročište, kako je već navedeno, nije bilo zakazano, da se radilo o izvanraspravnom ispitivanju imenovanog svjedoka.

9. Nadalje, odluka o krivnji donijeta je bez zakazivanja ročišta (i bez objave presude), pa samim time i bez nazočnosti okrivljenika, čime je postupak proveden bez sudjelovanja stranaka u postupku protivno odredbama Prekršajnog zakona, čime je počinjena i bitna povreda postupka iz članka 195. stavka 3. Prekršajnog zakona, na što također osnovano ukazuje žalitelj.

10. Slijedom navedenog pobijana presuda je temeljem članka 206. stavka 1. Prekršajnog zakona ukinuta, time da će prvostupanjski sud u ponovnom postupku otkloniti istaknute povrede, te vodeći računa i o ostalim žalbenim navodima donijeti novu na zakonu osnovanu odluku.

          11. Iz izloženih razloga riješeno je kao u izreci. 

			      U Zagrebu 22. travnja 2026.	
	
      Zapisničarka:
	
	
 Predsjednica vijeća:

	
	
	

	Marcela Soljačić-Prester, v.r.
	
	Karmen Novak-Hrgović, v.r.



Rješenje se dostavlja Općinskom sudu u Slavonskom Brodu u 5 otpravaka: za spis, branitelja, okrivljenika  i tužitelja.
	                                            
Za točnost otpravka - ovlašteni službenik
                                         Upraviteljica  zajedničke sudske pisarnice

